PATVIRTINTA

Vilniaus rajono savivaldybės tarybos

2024 m. kovo 29 d. sprendimu Nr. T3-69

**VILNIAUS RAJONO SAVIVALDYBĖS DALYVAUJAMOJO BIUDŽETO PRIEMONĖS ĮGYVENDINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vilniaus rajono savivaldybės dalyvaujamojo biudžeto priemonės įgyvendinimo tvarkos aprašas (toliau – Aprašas) nustato Vilniaus rajono savivaldybės (toliau – Savivaldybė) biudžeto lėšomis finansuojamų Savivaldybės gyventojų inicijuotų projektų idėjų viešosiose erdvėse pasiūlymų teikimo, vertinimo, atrankos, lėšų skyrimo ir įgyvendinimo tvarką.

2. Savivaldybės gyventojų projektų idėjų, skirtų gyvenamajai aplinkai gerinti, finansavimo tikslas – didinti gyventojų įtraukimo į Savivaldybės biudžeto formavimą galimybes, gauti informaciją apie būtiniausius Savivaldybės gyventojų poreikius, susijusius su viešosios gyvenamosios aplinkos gerinimu. Pagrindiniai uždaviniai yra skatinti asmenų ir nevyriausybinio sektoriaus iniciatyvas Vilniaus rajone, gerinti ir stiprinti vietinės valdžios ryšius su gyventojais, aktyvinti gyventojų dalyvavimą atnaujinant ar sukuriant viešąsias erdves, skatinti diskusijas Savivaldybės plėtros tema.

3. Savivaldybės gyventojų, bendruomenių projektų idėjos, skirtos gyvenamajai aplinkai gerinti, įgyvendinamos kasmet, numatant šiam tikslui lėšas Savivaldybės biudžete.

4. Šiame Apraše vartojamos sąvokos:

4.1. **Dalyvaujamasis biudžetas –** priemonė, įtraukianti Savivaldybės gyventojus į Savivaldybės biudžeto formavimą ir sprendimų priėmimą, susijusi su viešosios gyvenamosios aplinkos gerinimu.

4.2. **Projekto idėjos pasiūlymas** **–** dokumentas su priedais pagal Savivaldybės mero potvarkiu patvirtintą formą, kurį pateikia pareiškėjas, siūlantis savo idėją pagal kvietime teikti projektų idėjų pasiūlymus nurodytą tvarką ir terminus.

4.3. **Pareiškėjas** – Savivaldybėje gyvenantis fizinis asmuo, ne jaunesnis nei 18 metų.

4.4. **Projekto idėja** – priemonių visuma, skirta viešųjų erdvių ir viešojo naudojimo infrastruktūros, susijusios su laisvalaikio, poilsio, sporto, kultūrine ir kitomis veiklomis, sukūrimui ir atnaujinimui, įgyvendinama Savivaldybės teritorijoje, valstybės ar Savivaldybės valdomoje bendrojo naudojimo visuomenės poreikiams tenkinti teritorijoje, per einamuosius metus.

4.5. **Kvietimas teikti projekto idėjos pasiūlymus** (toliau – Kvietimas) – Savivaldybės skelbimas, kuriame nurodoma projektų idėjų pateikimo sąlygos, terminai ir kita svarbi informacija.

4.6. **Balsavimas už projektų idėjų įgyvendinimą** – gyventojų balsavimas internetu ar kitomis Kvietime teikti projektų idėjų pasiūlymus nurodytomis priemonėmis už pareiškėjų pateiktus ir Aprašo reikalavimus atitinkančius projektų idėjų pasiūlymus.

4.7. **Mažos apimties projektų idėjos** – nekomercinės paskirties viešųjų erdvių ir viešojo naudojimo infrastruktūros, susijusios su laisvalaikio, poilsio, sporto, kultūrine ir kitomis veiklomis, projektų idėjos, kurių apimtis pagal teikiamos projekto idėjos sąmatą neviršija 10 tūkst. Eur, įskaitant visus mokesčius, įgyvendinamos per metus. Projekto idėja turi būti įgyvendinama Savivaldybės teritorijoje, valstybės ar Savivaldybės valdomoje bendrojo naudojimo visuomenės poreikiams tenkinti teritorijoje.

4.8. **Vidutinės apimties projektų idėjos –** nekomercinės paskirties viešųjų erdvių ir viešojo naudojimo infrastruktūros, susijusios su laisvalaikio, poilsio, sporto, kultūrine ir kitomis veiklomis, projektų idėjos, kurių apimtis nuo 10 tūkst. iki 50 tūkst. Eur, įskaitant visus mokesčius, įgyvendinamos per metus. Projekto idėja turi būti įgyvendinama Savivaldybės teritorijoje, valstybės ar Savivaldybės valdomoje bendrojo naudojimo visuomenės poreikiams tenkinti teritorijoje.

4.9. **Didelės apimties projektų idėjos** – nekomercinės paskirties infrastruktūrinės, kultūrinės ir (ar) socialinės srities projektų idėjos, kurių įgyvendinimo trukmė iki 24 mėnesių, techninę dokumentaciją pradedant rengti pirmais įgyvendinimo metais. Projektų idėjos įgyvendinamos Savivaldybės teritorijoje, valstybės ar Savivaldybės valdomoje bendrojo naudojimo visuomenės poreikiams tenkinti teritorijoje, jų apimtis nuo 50 tūkst. iki 100 tūkst. Eur, įskaitant visus mokesčius.

4.10. **Vertinimo komisija** – Savivaldybės mero potvarkiu sudaryta projektinių idėjų pasiūlymų vertinimo komisija, sudaroma iš ne mažiau kaip 7 narių. Vertinimo komisijos funkcijos – vertinti projektų idėjų pasiūlymus, sudaryti projektų sąrašą ir pateikti jį tolesniam projektų atrankos etapui – viešam balsavimui.

4.11. **Viešoji erdvė** – gyvenamosios vietovės urbanizuotos teritorijos erdvinės struktūros elementas, skirtas visuomenės bendriesiems interesams, ir Lietuvos valstybei nuosavybės teise priklausanti, Savivaldybei nuosavybės teise priklausanti žemė ar Savivaldybės kitais pagrindais valdoma teritorija, detaliaisiais planais nepriskirta konkrečiam subjektui.

**II SKYRIUS**

**PROJEKTŲ IDĖJŲ PASIŪLYMŲ TEIKIMO TVARKA**

5. Projektų idėjų pasiūlymus gali teikti Savivaldybėje gyvenantys ne jaunesni nei 18 metų gyventojai.

6. Projektų idėjų pasiūlymai teikiami vadovaujantis Aprašu bei Kvietime nustatyta tvarka ir terminais. Konsultacijas ir metodinę pagalbą gyventojams, norintiems teikti projektų idėjų pasiūlymus, teikia Savivaldybės administracijos atsakingi darbuotojai nurodyti Kvietime.

7. Kvietimas skelbiamas interneto svetainėje [www.vrsa.lt](http://www.vrsa.lt) ir kitose visuomenės informavimo priemonėse.

8. Projektų idėjos teikiamos užpildant nustatytos formos projekto idėjos pasiūlymą Kvietime nustatyta tvarka ir terminais. Projekto idėjos teikimo formoje nurodoma:

8.1. projekto idėjos kategorija;

8.2. projekto idėjos pavadinimas;

8.3. informacija apie pareiškėją;

8.4. projekto idėjos įgyvendinimo vieta (pasirenkama iš kartu su Kvietimu pateikto žemėlapio);

8.5. projekto idėjos aprašymas (santrauka):

8.5.1. sprendžiama problema;

8.5.2. projekto tikslas;

8.5.3. projekto laukiami rezultatai ir jų nauda Savivaldybės gyventojams;

8.6. preliminari projekto idėjos sąmata;

8.7. kiti dokumentai.

9. Tas pats projekto idėjos pasiūlymas einamaisiais metais teikiamas 1 kartą ir gali dalyvauti tik vienoje iš Kvietime nurodytų: mažos, vidutinės arba didelės apimties projektų idėjų kategorijoje. Projektų idėjų kategorija pasirenkama pagal teikiamos projekto idėjos sąmatos dydį.

10. Būtini reikalavimai projekto idėjos pasiūlymui:

10.1. projekto idėja turi būti įgyvendinama Savivaldybės teritorijoje esančiose viešosiose erdvėse, valstybės ar Savivaldybės valdomoje bendrojo naudojimo žemėje, kuri paimta visuomenės poreikiams tenkinti (pasirenkama iš kartu su Kvietimu pateikto žemėlapio);

10.2. projekto idėja turi būti nekomercinė viešosios infrastruktūros (išskyrus gatvių / kelių apšvietimo įrengimą, rekonstrukciją ir remontą, gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą) gyvenamosios aplinkos gerinimo idėja;

10.3. projekto idėjos sprendiniai neturi prieštarauti toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdyti esamiems inžineriniams tinklams ir komunikacijų sistemų eksploatavimui.

11. Projekto idėja negali būti teikiama tai pačiai Savivaldybės viešajai erdvei, kurioje einamaisiais metais jau yra įgyvendinama didelės apimties Dalyvaujamojo biudžeto projekto idėja.

12. Pareiškėjas Projekto idėją gali teikti:

12.1. elektronine forma, naudodamasis kvietime nurodytu būdu;

12.2. popierine forma.

13. Teikiant Projekto idėją popierine forma, ji turi būti:

13.1. užpildyta kompiuteriu, tinkamai pasirašyta ir atspausdinta;

13.2. teikiama užklijuotame voke, ant kurio turi būti nurodyta: Dalyvaujamojo biudžeto priemonės projektų idėjų konkursui, Pareiškėjo vardas ir pavardė, adresas, telefono numeris;

13.3. pateikiama Savivaldybės administracijos priimamajame, Rinktinės g. 50, Vilniuje.

14. Projekto idėjos pasiūlyme pateikti asmens duomenys bus naudojami tikslu patikrinti ar pareiškėjas yra gyvenantis Vilniaus rajono savivaldybės teritorijoje.

15. Pareiškėjas turi teisę projekto idėjos pasiūlymą atsiimti bet kuriuo metu iki viešos atrankos paskelbimo pradžios.

**III SKYRIUS**

**PROJEKTO IDĖJOS PASIŪLYMŲ VERTINIMAS IR ATRANKA**

16. Pagal Kvietime nustatytas sąlygas pateikti projektų idėjų pasiūlymai vertinami pasibaigus jų priėmimo terminui.

17. Pateikti projektų idėjų pasiūlymai vertinami trimis etapais:

17.1. administracinės atitikties vertinimas;

17.2. projektų idėjų pasiūlymų atranka;

17.3. vieša atranka.

18. Projektų idėjų pasiūlymų administracinės atitikties vertinimą atlieka ir Vertinimo komisijos sekretoriaus pareigas eina Savivaldybės administracijos darbuotojas, kuris yra Vertinimo komisijos nariu. Administracinės atitikties vertinimas atliekamas per 15 darbo dienų nuo Kvietime nurodytos paskutinės projektų idėjų pasiūlymų pateikimo dienos.

19. Administracinės atitikties vertinimo metu vertinama, ar:

19.1. projekto idėjos pasiūlymas ir prie jo pridėti dokumentai pateikti nustatytu terminu;

19.2. projekto idėjos pasiūlymas pateiktas užpildžius Savivaldybės mero potvarkiu patvirtintą formą, lietuvių kalba, nurodyti visi reikalingi duomenys;

19.3. pareiškėjas yra Vilniaus rajono savivaldybėje gyvenantis ne jaunesnis kaip 18 metų gyventojas. Pareiškėjų asmens duomenys patikrinami Gyventojų registro duomenų bazėje;

19.4. pateikti visi Kvietime nurodyti kartu su projekto idėjos pasiūlymu privalomi pateikti dokumentai.

20. Jei projekto idėjos pasiūlyme pateikta neišsami ar netiksli informacija ir vertintojas negali tinkamai įvertinti paraiškos administracinės atitikties ir tinkamumo, jis turi teisę paprašyti pareiškėjo per 5 darbo dienas pateikti trūkstamą informaciją ir dokumentus, papildyti ar patikslinti projekto idėjos pasiūlyme pateiktą informaciją. Jei pareiškėjas per nustatytą terminą prašomos informacijos ir dokumentų nepateikia arba pateikia ne visus prašomus dokumentus ir informaciją, projekto idėja tolesniam vertinimo etapui neteikiama. Pareiškėjas apie tai informuojamas nurodytais kontaktais.

21. Laikoma, kad projektų idėjų pasiūlymai įvertinti teigiamai, jeigu tenkina visus administracinės atitikties vertinimo punktus, nurodytus šio Aprašo 19.1–19.4 papunkčiuose. Pareiškėjai, kurių projektų idėjų pasiūlymų administracinė atitiktis įvertinta neigiamai, apie tai informuojami raštu pareiškėjo nurodytais kontaktais per 5 darbo dienas.

22. Projektų idėjų pasiūlymai, teigiamai įvertinti pagal administracinę atitiktį, apibendrinami (neteikiant projekto idėjos autoriaus) ir pateikiami Vertinimo komisijai.

23. Vertinimo komisija, per 20 darbo dienų nuo projektų idėjų pasiūlymų administracinės atitikties įvertinimo, vertina ar:

23.1. projekto idėjos įgyvendinamos Savivaldybės teritorijos viešojoje erdvėje, valstybės ar Savivaldybės valdomoje bendrojo naudojimo visuomenės poreikiams tenkinti teritorijoje;

23.2. projekto idėjos pasiūlyme pateiktas išlaidų pagrįstumas yra realus (atitinka vidutines rinkos kainas). Jeigu projekto idėjai įgyvendinti būtina rengti techninį projektą, techninio projekto rengimui reikalingos lėšos turi būti numatytos projekto sąmatoje;

23.3. projekto idėjos sukurti rezultatai nebus naudojami komerciniais tikslais;

23.4. projekto idėjos yra techniškai įgyvendinamos pasiūlyme nurodytoje vietoje;

23.5. projekto idėjos sprendiniai neprieštarauja galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdo esamiems inžineriniams tinklams ir komunikacijų sistemoms toje teritorijoje eksploatuoti;

24. Projektų idėjų autoriai kviečiami dalyvauti Vertinimo komisijos posėdyje.

25. Jei Vertinimo komisija negali tinkamai įvertinti paraiškos tinkamumo, ji turi teisę prašyti pareiškėjo per 5 darbo dienas pateikti trūkstamą informaciją ir dokumentus, papildyti ar patikslinti projekto idėjos pasiūlyme pateiktą informaciją. Jei Pareiškėjas per 5 darbo dienas nuo šio prašymo gavimo prašomos informacijos ir dokumentų nepateikia arba pateikia ne visus prašomus dokumentus ir informaciją, projekto idėja tolesniam vertinimo etapui neteikiama. Pareiškėjas apie tai informuojamas nurodytais kontaktais.

26. Nustačius, kad pateiktos projekto idėjos įgyvendinimo sąmata viršija atitinkamai projektų idėjų kategorijai nustatytą įgyvendinimo vertę:

26.1. Vertinimo komisijos sprendimu, mažos ir (ar) vidutinės projektų idėjų kategorijos projekto idėja perkeliama atitinkamai į vidutinės arba didelės apimties projektų idėjų sąrašą. Pareiškėjas apie tai informuojamas nurodytais kontaktais;

26.2. didelės apimties projekto idėjos pareiškėjui gali būti pasiūlyta per 5 darbo dienas nuo pranešimo išsiuntimo elektroninėmis priemonėmis dienos pakoreguoti savo pasiūlymą, t. y. sumažinant projekto apimtį, kuri neviršytų nustatytos įgyvendinimo vertės. Tuo atveju, jei pareiškėjas pakeitimų neatlieka arba atlieka netinkamai, projekto idėja tolesniam vertinimo etapui neteikiama. Pareiškėjas apie tai informuojamas nurodytais kontaktais ir terminais.

27. Laikoma, kad projektų idėjų pasiūlymai įvertinti teigiamai, jeigu tenkina visus Aprašo 19.1–19.4 ir 23.1–23.5 papunkčiuose įvardytus reikalavimus. Projektų idėjų pasiūlymai apibendrinami ir teikiami viešai atrankai (neteikiant projekto idėjos autoriaus asmeninių duomenų).

28. Savivaldybės administracija, Vertinimo komisijos siūlymu ir (ar) pareiškėjams pageidaujant, sudaro sąlygas organizuoti viešą projektų idėjų pasiūlymų pristatymą.

**IV SKYRIUS**

**GYVENTOJŲ PRITARIMAS SIŪLOMOMS ĮGYVENDINTI PROJEKTŲ IDĖJOMS**

29. Išsamus projektų idėjų sąrašas, neteikiant pareiškėjo ir projekto idėjai pritarusių asmenų duomenų, skelbiamas Savivaldybės interneto svetainėje [www.vrsa.lt](http://www.vrsa.lt) ir pagal poreikį kitose visuomenės informavimo priemonėse.

30. Savivaldybėje gyvenamąją vietą deklaravę ne jaunesni nei 18 metų gyventojai, pritarimą projektų idėjų įgyvendinimui išreiškia balsavimu.

31. Balsavimas vyksta elektroniniu būdu arba (ir) kitais Kvietime nurodytais būdais (pvz., balsavimas atvykstant į nurodytą vietą ir užpildant balsavimo kortelę, balsavimas kitose interneto svetainėse ir pan.) 20 darbo dienų (imtinai) nuo projektų idėjų sąrašo paskelbimo.

32. Balsuojantis asmuo turi duoti sutikimą tvarkyti asmens duomenis. Šie duomenys viešai neskelbiami ir naudojami balsuojančiam asmeniui identifikuoti, patikrinti jo deklaruotą gyvenamąją vietą ir balsavimų skaičių.

33. Vienas gyventojas turi teisę balsuoti ne daugiau kaip už 3 projektų idėjas, atiduodamas po vieną balsą kiekvienoje projektų idėjų kategorijoje.

34. Balsavus ir elektroniniu būdu, ir užpildžius balsavimo kortelę, galioja elektroninis balsas.

35. Užpildžius kelias balsavimo korteles, galioja paskutinis balsavimas, pagal balsavimo kortelėje įrašytą datą.

36. Vertinimo komisijos sekretoriui įvertinus gyventojų balsavimo rezultatus, sudaromas Projektų idėjų sąrašas, kuris grupuojamas pagal balsavusių asmenų balsus, t. y. nuo daugiausia balsų surinkusių Projektų idėjų iki mažiausiai balsų surinkusių Projektų idėjų visose kategorijose: mažos, vidutinės ir didelės apimties Projektų idėjų kategorijose.

37. Balsavimo rezultatai pateikiami Vertinimo komisijai, kuri protokoliniu sprendimu siūlo Savivaldybės merui daugiausia gyventojų balsų surinkusias Projekto idėjas kiekvienoje iš Projektų idėjų kategorijų.

38. Gyventojų atrinktų Projektų idėjų balsavimo rezultatai yra skelbiami Savivaldybės interneto svetainėje, nurodant Projekto idėjos pavadinimą, Pareiškėjo vardą, pavardę bei pateikiant trumpus viešąją atranką nugalėjusių Projektų idėjų aprašymus. Su asmens duomenimis susijusi Projekto idėjos informacija viešinama skaidrumo tikslu du metus nuo viešos atrankos pabaigos termino.

**V SKYRIUS**

**PROJEKTŲ IDĖJŲ FINANSAVIMAS**

39. Daugiausiai gyventojų balsų kiekvienoje projektų idėjų kategorijoje surinkusias ir Savivaldybės mero potvarkiu patvirtintas projektų idėjas įgyvendina Savivaldybės administracija.

40. Projekto(-ų) idėjų įgyvendinimui gali būti sudaroma darbo grupė iš atskirų Savivaldybės administracijos padalinių įtraukiant Savivaldybei pavaldžias įstaigas.

41. Projektų idėjų įgyvendinama tiek, kad neviršytų Savivaldybės strateginiame veiklos plane ir biudžete patvirtintų lėšų.

42. Projektų idėjos 100 proc. finansuojamos Savivaldybės biudžeto lėšomis.

43. Jeigu projektų idėjų kategorijoje nėra (nelieka) įgyvendinamų projektų idėjų ir (arba) lieka finansavimui skirtų lėšų, Vertinimo komisijos sprendimu, skirtos lėšos gali būti perkeltos į kitą kategoriją (prioritetas mažos ir vidutinės apimties kategorijoms) ir finansuojamos daugiausiai gyventojų balsų surinkusios projektų idėjos, kurioms neužteko finansavimo, eilės tvarka.

44. Numatyti gyventojų inicijuotų projektų idėjų įgyvendinimo terminai gali būti pakeisti (pratęsti, stabdomi), jei atsirado aplinkybių, kurias gali sukelti įvykiai, nustatyti Atleidimo nuo atsakomybės esant nenugalimos jėgos (*force majeure*) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.

**VI SKYRIUS**

**BAIGIAMOSIOS NUOSTATOS**

45. Aprašo įgyvendinimą organizuoja Savivaldybės administracija.

46. Asmens duomenys naudojami tik gavus asmens sutikimą juos naudoti. Asmens duomenys naudojami tik Apraše numatytoms balsavimo procedūroms vykdyti. Asmens duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2079 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą, laikymąsi ir įgyvendinimą.

47. Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

48. Skundus, susijusius su Aprašo įgyvendinimu, nagrinėja Savivaldybės administracija.

49. Vertinimo komisijos posėdžių protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

50. Vertinimo komisijos nariai už teisės aktų pažeidimus, įgyvendinant Aprašą, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_